U-I-76/94
Datum: 1994-05-05T00:00:00.000+02:00
ecli: ECLI:SI:USRS:1994:U.I.76.94
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: OdlUS III, 44 | 05.05.1994
dokument: US17018
akt: Odlok o preoblikovanju 'Komunalnega podjetja Grosuplje' v 'Javno komunalno podjetje Grosuplje, družbo z omejeno odgovornostjo' (Ur. list RS, št. 17/94)
resitev: zavrženje
izrek: Pobuda za začetek postopka za oceno zakonitosti odloka se zavrže.
stavek: Akt občinske skupščine o reorganizaciji javnega podjetja ni predpis. Ustavno sodišče za oceno skladnosti tega akta z zakonom zavrže, ker za njegovo oceno ni pristojno.
odlocitev: sklep
geslo: Nepristojnost ustavnega sodišča za oceno posamičnega akta občinske skupščine o reorganizaciji javnega podjetja.
podlaga: Zakon o ustavnem sodišču RS (ZUstS), 21. in 25. čl.
vlagatelj: Komunalno podjetje Grosuplje, Grosuplje
datum_vloge: 1994-04-13T22:00:00.000Z
datum_odlocitve: 1994-05-04T22:00:00.000Z

# U-I-76/94-5

5/5-1994

# S K L E P

Ustavno sodišče je na seji dne 5/5-1994 obravnavalo pobudo Komunalnega podjetja Grosuplje, Grosuplje, ki ga zastopata dr. Peter Čeferin in Rok Čeferin, odvetnika v Grosupljem, in

### s k l e n i l o:

Pobuda za začetek postopka za oceno zakonitosti Odloka o preoblikovanju "Komunalnega podjetja Grosuplje" v "Javno komunalno podjetje Grosuplje, družbo z omejeno odgovornostjo" (Uradni list RS, št. 17/94) se zavrže.

# O b r a z l o ž i t e v

Pobudnik predlaga oceno zakonitosti v izreku tega sklepa navedenega odloka, ki ga je sprejela Skupščina Občine Grosuplje, ker meni, da je z njegovo izdajo le-ta popolnoma ignorirala določbe Zakon o gospodarskih javnih službah (Uradni list RS, št. 32/93), ki urejajo lastninjenje podjetij in drugih organizacij, ki opravljajo gospodarske javne službe. To naj bi po pobudnikovem mnenju veljalo zlasti za določbe 69., 73. in 75. člena navedenega zakona.

Svoj pravni interes pobudnik izkazuje s tem, da bi bil z izvedbo napadenega odloka oškodovan za tisti delež družbenega premoženja, ki naj bi glede na določbe Zakona o gospodarskih javnih službah ne postal lastnina občine, kot to določa Odlok, temveč naj bi se lastninil po Zakonu o lastninskem preoblikovanju podjetij (Uradni list RS, št. 55/92, 7/93 in 31/93). Zato je v pobudi tudi predlagal, da Ustavno sodišče do svoje končne odločitve zadrži izvajanje izpodbijanega odloka.

Ustavno sodišče je pobudo zavrglo.

Predpostavka za odločanje Ustavnega sodišča o zakonitosti določenega akta je, da je predpis ali splošni akt za izvrševanje javnih pooblastil. Izpodbijani odlok je akt o reorganizaciji podjetja - individualno določene pravne osebe. Takšen akt je posamičen akt, čeprav ga je v obliki odloka sprejela občinska skupščina. Njegove določbe npr. o statusu, firmi in sedežu, dejavnosti, ustanovitelju, osnovnem kapitalu, upravljanju in druge določbe, pomembne za delo in poslovanje podjetja oziroma družbe, niso splošne določbe, temveč so po vsebini posamične določbe, ki veljajo le za prizadeto podjetje. Glede na navedeno v primeru izpodbijanega odloka ni izpolnjen procesni pogoj iz 21. člena Zakona o Ustavnem sodišču (Uradni list RS, št. 15/94) za njegovo ustavnosodno presojo. Ker Ustavno sodišče ni pristojno za odločanje o njem, tudi ni moglo odločati o predlogu za začasno zadržanje njegovega izvrševanja.

Ustavno sodišče je sprejelo ta sklep na podlagi 25. člena Zakona o Ustavnem sodišču na seji v naslednji sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.

P r e d s e d n i k

dr. Tone Jerovšek